KIRJALLINEN KYSYMYS E-2603/01

esittäjä(t): Paul Rübig (PPE-DE) komissiolle

(26. syyskuuta 2001)

Aihe: Saksan pakkauksia ja pakkausjätettä koskeva asetus juomien maahantuojia koskeva kaupan este

Saksan voimassa olevassa pakkauksia ja pakkausjätettä koskevassa asetuksessa säädetään tiettyjen juomien pakkausten kierrätyspakosta. Säännös on voimassa silloin, kun vuonna 1991 määrätty kierrätettävien pakkausten keskimäärä, 72 prosenttia, alittuu.

Komissio päätti vasta tammikuussa 2001 vuosien harkinnan ja valmistelun jälkeen nostaa kierrätettävien pakkausten määrän ja uhatun kierrätyspakon takia syytteen Saksaa vastaan Euroopan yhteisöjen tuomioistuimessa. Säädös aiheuttaa kaupan esteen kaikille kyseessä oleville juomille. Kierrätyspakko ei ole myöskään kohtuullinen ympäristönsuojelua koskevan tavoitteen kannalta. Tavoitteena väitetään olevan kierrätettävien pakkausten lisääminen. Tämä merkitsee kuitenkin valtavia, kohtuuttomia kustannuksia, jotka loppujen lopuksi kuluttajien on maksettava. Monet tutkimukset osoittavat, että tämä tavoite pikemminkin vaarannetaan sen edistämisen sijaan. Jo vuodesta 1991 lähtien Saksan asetukseen on suhtauduttu epäluuloisesti; tästä huolimatta Saksan ympäristöministeri aikoo ottaa käyttöön kierrätyspakon juomille, joiden kohdalla vuonna 1991 määrätyt juomapakkausten kierrätystä koskevat määrät (maito 20, mineraalivesi 91, olut 82 ja viini 28 prosenttia) alittuvat julkaisemalla tiedot alitetuista määristä.

1. Mitä toimia komissio suunnittelee, jos kierrätyspakko otetaan käyttöön julkaisemalla tiedot alitetuista määristä?

2. Miten komissio aikoo varmistaa pikaisesti, tehokkaasti ja tuloksellisesti tavaroiden vapaan liikkuvuuden, kun otetaan huomioon mahdollinen alitettujen määrien julkaiseminen?

3. Mitä mahdollisuuksia komissiolla on toimia asian suhteen?

Margot Wallströmin komission puolesta antama vastaus

(21. joulukuuta 2001)

Saksan voimassa olevan pakkauksia ja pakkausjätteitä koskevan asetuksen mukaan kierrätyspakon käyttöönottoon vaikuttavat uusiokäytön kiintiöt, joita koskevia tuloksia ei ole vielä julkaistu. Näin ollen on vielä epäselvää, sovelletaanko kierrätyspakkoa, milloin sitä sovelletaan ja mitä juomalajeja se koskee. Tästä syystä komissio ei voi ottaa kantaa asiaan.

Komissio on arvioinut perusteellisesti, onko Saksan voimassa oleva pakkauksia ja pakkausjätteitä koskeva asetus pakkauksista ja pakkausjätteistä 20. joulukuuta 1994 annetun Euroopan parlamentin ja neuvoston direktiivin 94/62/EY(1) ja sisämarkkinasääntöjen mukainen. Maaliskuussa 2001 komissio päätti aloittaa yhteisöjen tuomioistuimessa oikeudenkäyntimenettelyn Saksaa vastaan, koska se katsoo, että Saksan voimassa olevalla pakkauksia ja pakkausjätteitä koskevalla asetuksella perustetun uusiokäytön kiintiöjärjestelmän osa, joka koskee lähteistä pullotettavia kivennäisvesiä, on EY-lainsäädännön vastainen(2).

Komission on perussopimusten suojelijana [EY:n perustamissopimuksen 211 artikla (ent. 155 artikla)] varmistettava, että jäsenvaltiot noudattavat yhteisön oikeutta. EY:n perustamissopimuksen 226 artiklan (ent. 169 artiklan) mukaan komissio käynnistää rikkomisesta johtuvan menettelyn, jos jäsenvaltio on jättänyt täyttämättä sille perustamissopimuksen mukaan kuuluvat velvollisuudet.

(1) EYVL L 365, 31.12.1994.

(2) Komissio on pidättänyt itselleen oikeuden harkita myöhemmässä vaiheessa, onko Saksan pakkauksia ja pakkausjätteitä koskeva asetus vuodelta 1998 EY-lainsäädännön mukainen erityisesti sen ympäristövaatimusten ja muiden yhteisön vaatimusten suhteen muiden kuin luonnon kivennäisvesien (esim. viinin) osalta.